User:Yangpal/sandbox

རྒྱལ་པོ་ལུགས་ཀྱི་བསྟན་བཅོས། རབ་བྱེད་གཉིས་པ། (མཚན་བཤུས)མི་ཕམ་རྒྱ་མཚོ།

མི་ཡི་བདག་པོ་མཆོག་རྣམས་ཀྱིས།། ལུགས་དང་ལུགས་མིན་ཤེས་པའི་སླད།། སྣ་ཚོགས་བསྟན་བཅོས་བསླབ་བྱ་ཞིང༌།། ཡོན་ཏན་ཅན་ལ་བསྟེན་པར་བྱ།།

བསྟན་བཅོས་རྣམས་ལ་མ་བྱང་ན།། བློ་གྲོས་ཆུང་ངུའི་ཤེས་པ་ཡིས།། བླང་དོར་རྒྱ་ཆེན་མི་འབྱེད་པས།། བཀའ་དང་དགོངས་འགྲེལ་བལྟ་བར་བྱ།།

ཡོན་ཏན་བསླབ་པའི་དུས་ཉིད་ན།། ཆེ་ཚུགས་སྤངས་ཏེ་བླ་མ་བསྟེན།། དམ་པ་རྣམས་ལ་བསྟེན་བྱས་ན།། ཡོན་ཏན་དབྱར་གྱི་ཆུ་བཞིན་འཕེལ།།

མཐོང་དང་མ་མཐོང་ཡོན་ཏན་ནི།། ཀུན་གྱི་རྩ་བ་ཤེས་རབ་ཡིན། ། ཤེས་རབ་མེད་ན་ཡུལ་འཁོར་ལ། ། བྱམས་པ་ཙམ་གྱིས་སྐྱོང་མི་ནུས།།

ཤེས་རབ་ལྡན་པས་བརྩམས་བྱས་ན།། མི་འགྲུབ་པ་ནི་གང་ཡང་མེད། ། ཤེས་རབ་སྟོབས་ཀྱིས་སངས་རྒྱས་ཀྱང༌།། འགྲུབ་པར་ནུས་ན་གཞན་ལྟ་ཅི།།

ཤེས་རབ་རྒྱ་ཆེར་འཕེལ་བའི་སྒོ།། ཐོས་པ་ཡིན་པ་དེ་ཡི་ཕྱིར།། འབད་དེ་ཐོས་པ་མི་འཚོལ་བར། ། མནོག་ཆུང་བྱ་བས་ཅི་ཞིག་བྱ།།

ཆོས་དོན་འདོད་དང་ཐར་པ་ཡི།། འབྱུང་གནས་ཆེན་པོ་རིག་པ་ཡིན།། རིག་པ་སྤེལ་བའི་གཞུང་བཟང་པོ།། བྱིན་ཀྱང་མི་མཁོ་ཕྱུགས་མིན་ནམ།།

ཤེས་རབ་ལྡན་པ་གཅིག་པུས་ཀྱང༌།། སྟོབས་ལྡན་དགྲ་ཚོགས་ཕམ་པར་ནུས།། འོད་ཟེར་མཆོག་ཏུ་འཕགས་པ་ཡི།། ཉི་མས་སྐར་ཚོགས་མནན་པ་བཞིན།།

ཤེས་རབ་མེད་ན་འབྱོར་བ་སོགས།། ཡོད་ཀྱང་དགྲ་ཡི་གསོས་སུ་འགྲོ།། སྟོབས་དང་ལྡན་ཡང་གཞན་དབང་འགྱུར།། ལྕགས་ཀྱུས་གླང་ཆེན་བཀོལ་བ་འདྲ།།

གང་ཞིག་མཁས་པར་འདོད་པ་ན།། ཉི་མ་རེ་ལ་ཚིག་རེ་ཟུང༌།། ཆ་ཡིས་བསགས་པར་གྱུར་པ་ན།། ཟླ་བ་ཡར་ངོ་བཞིན་དུ་འཕེལ།།

མ་བསླབས་ཁ་རོག་འདུག་པ་ལ།། ལོ་བརྒྱ་སོང་ཡང་བཟང་སྐྱེད་མེད།། མཁས་པའི་སྤྱོད་ཡུལ་ཐོབ་འདོད་ན།། བརྩོན་པས་དཀའ་བ་དང་དུ་ལོངས།།

བརྩོན་པ་མེད་ལ་ཡོན་ཏན་མེད།། ཡོན་ཏན་མེད་ན་དཔལ་འབྱོར་ལ།། རེ་སྒུག་བྱེད་པ་འབྲས་མེད་དེ།། དགུན་གྱི་ལྗོན་ཤིང་ཇི་བཞིན་ནོ།།

གལ་ཏེ་ཡོན་ཏན་ཡོད་གྱུར་ན།། རེ་ཞིག་རྒུད་པར་གྱུར་ཀྱང་བླ།། མི་རིང་བདེ་བའི་འབྲས་འབྱིན་ཏེ།། དཔྱིད་ཀའི་ལྗོན་ཤིང་བཟང་པོ་བཞིན།།

རྒྱལ་པོ་རང་གི་ཡུལ་ན་རྩི།། ཡོན་ཏན་ལྡན་པ་ཡུལ་གཞན་བཀུར།། རྒྱལ་སྲིད་ལས་ཀྱང་དོན་ཆེ་བའི།། ཡོན་ཏན་རང་གིས་ལེན་པས་ཆོག།

ཡོན་ཏན་བླང་བས་ཆོག་བཞིན་དུ།། རང་ལ་ཡོན་ཏན་མི་སྦྱོར་ཞིང༌།། ཡོན་ཏན་ཅན་ལ་འཁུ་བ་རྣམས།། ཀྱེ་མ་ལས་ཀྱི་མཐུ་ཡིས་བཅོམ།།

ཤེས་རབ་རྩལ་དང་བྲལ་བ་ཡི།། སྐྱེ་བོ་མང་དུ་ཚོགས་ན་ཡང༌།། སེང་གེས་གླང་ཆེན་ཁྱུ་བཞིན་དུ།། བློ་ལྡན་གཅིག་གིས་ཆོམ་ལ་འབེབས།།

ཕ་རོལ་སྟོབས་དང་ལྡན་གྱུར་ཀྱང༌།། བློ་དང་ལྡན་ན་བཀོལ་དུ་བཏུབ།། འཐབ་ཚེ་མཁའ་ལྡིང་རྒྱལ་ན་ཡང༌།། ཐ་མར་ཁྱབ་འཇུག་བཞོན་པར་བྱས།།

ཤེས་རབ་རྩལ་དང་ལྡན་པ་ཡིས། ། ས་རྣམས་མ་ལུས་སྐྱོང་བྱེད་པའི།། རྒྱལ་པོ་གཅིག་པུ་ཁོ་ནས་ཀྱང༌།། ནོར་འཛིན་མཐའ་དག་བདག་གིར་ནུས།།

ཤེས་རབ་མར་མེ་ཐོགས་གྱུར་ན།། རྒུད་པའི་མུན་པ་དེར་མི་གནས།། གཙུག་ལག་ཤེས་པའི་བློ་གྲོས་ཅན།། ཉི་མ་བཞིན་དུ་འཇིག་རྟེན་རྒྱན།།

ཆོས་དང་སྲིད་ཀྱི་ལེགས་ཚོགས་ཀུན།། ཤེས་རབ་སྟོབས་ལ་རག་ལས་ཕྱིར།། ཐོག་མར་ཤེས་རབ་མིག་བསྒྲུབ་སྟེ།། དེ་ནས་གང་འདོད་བསྒྲུབ་པར་བྱ།།

བྱ་བ་མིན་དང་བྱ་བའི་གནས། ། མི་ཤེས་པ་ཡིས་དོན་ཆུང་ངུ༌།། འབད་པས་བསྒྲུབས་ཀྱང་འགྲུབ་དཀའ་ན།། དོན་ཆེན་འགྲུབ་པ་ལྟ་ཅི་སྨོས།།

ཕལ་པས་སྒྲུབ་པར་མི་ནུས་པ།། ཤེས་རབ་ལྡན་པས་ཐབས་ཀྱིས་འགྲུབ།། གང་པོས་མ་ཐུལ་གཅེར་བུའི་ཚོགས།། འཇམ་དཔལ་ཤེས་རབ་ལྡན་པས་བརྟུལ།།

ཤེས་རབ་རྒྱ་ཆེར་འཕེལ་བ་ན།། བྱ་བ་ཀུན་ལ་ཐོགས་རྡུག་མེད།། དམུས་ལོང་སྟོང་གིས་བགྲོད་དཀའ་བའི།། ལམ་རྣམས་མིག་ལྡན་གཅིག་གིས་གཅོད།།

ཤེས་རབ་ལྡན་པའི་ངག་ཙམ་གྱིས།། ཕལ་པ་རྣམས་ཀྱིས་དོན་ཆེན་འགྲུབ།། རྒྱལ་པོ་མེ་ལོང་གདོང་ཞེས་པའི།། ཚིག་ལས་གཞན་དག་བདེ་བ་ཐོབ།།

མཁས་པ་ལེགས་བཤད་ཀྱིས་མི་ངོམས།། དམ་པ་ཡོན་ཏན་གྱིས་མི་ངོམས།། རྒྱ་མཚོ་ཆུ་ཡིས་ངོམས་པ་མེད།། བྱིས་པ་འདོད་ཡོན་གྱིས་མི་ངོམས།།

སྐྱོན་དང་ཡོན་ཏན་འདྲེས་པ་དང༌།། དུས་དང་དུས་མ་ཡིན་པ་དང༌། ། མཁས་དང་མི་མཁས་ཁྱད་པར་སོགས།། མཁས་པས་འབྱེད་ཀྱི་བླུན་པོས་མིན།།

བསྟན་བཅོས་ཟབ་མོའི་དོན་དང་ནི།། གལ་ཆེན་གནད་ཀྱི་བྱ་བ་ལ།། སྦྱར་ཚེ་མཁས་བླུན་ཁྱད་པར་རྟོགས།། ལྟར་སྣང་མཁས་དང་བླུན་པོ་མཉམ།།

མཁས་པས་སྐྱོན་སེལ་ཡོན་ཏན་སྒྲུབ།། བླུན་པོས་སྐྱོན་སྒྲུབ་ཡོན་ཏན་སྤོང༌།། བླུན་པོས་མཁས་ལ་འཕྱ་བྱེད་ཀྱང༌།། མཁས་པས་བླུན་ལ་སྙིང་རྗེ་སྐྱེ།།

བླུན་པོ་ཇི་ལྟར་འབྱོར་གྱུར་ཀྱང༌།། སྨྱིག་མ་འབྲུ་ཆགས་བཞིན་དུ་འཛད།། མཁས་པ་ཇི་ལྟར་རྒུད་གྱུར་ཀྱང༌།། ས་བོན་གྲུང་པོ་བཞིན་དུ་འཕེལ།།

མཁས་པ་ཡོན་ཏན་ལྡན་པ་རྣམས། ། ལེགས་བཤད་བྱིས་པ་ལས་ཀྱང་ལེན།། བླུན་པོ་རང་མཐོང་ཆེ་བ་རྣམས།། མཁས་པ་བྱུང་ཚེ་གཞན་དུ་བྱོལ།།

ལེགས་པར་བཤད་པས་མི་མགུ་ཞིང༌།། ཟབ་དོན་ཐོས་ན་མི་ཉན་ལ། ། དོན་ཆུང་གནས་ལ་ཆེར་བརྩོན་པ།། བླུན་པོ་རྣམས་ཀྱི་རྟགས་ཡིན་ནོ།།

ཕན་པའི་གདམས་པ་ཆུད་གསོན་ཅིང༌།། དམ་པ་མིན་ལ་ལྷག་པར་དད། ། དམ་པའི་སྐྱེ་བོར་ཡིད་འཁུ་བ།། འདི་ཡང་བླུན་པོར་མཚོན་པའི་སྒོ།།

བདེན་པར་སྨྲས་ན་ཡིད་མི་ཆེས།། གྱ་གྱུར་འཁྲིད་ན་དེ་རྗེས་འབྲངས།། ངོ་བསྟོད་ཙམ་གྱིས་མགུ་བྱེད་པ།། འདི་འདྲ་རྨོངས་པ་རྣམས་ཀྱི་རྟགས།།

མཐོང་མ་ཐག་ཏུ་ཡིད་རྟོན་བྱེད།། གང་སྨྲས་པ་ལ་བདེན་པར་འཛིན།། གང་བྱུང་ལས་ལ་ནན་གྱིས་འཇུག། འདི་ཡང་བླུན་པོར་མཚོན་པའི་བརྡ།།

མི་འགྲུབ་བྱ་བར་ཁས་ལེན་བྱེད།། མ་བརྟགས་གང་ཐོས་དེ་བཞིན་སྨྲ།། མ་ཤེས་དོན་ཡང་གྱ་ཚོམ་སྒྲོགས།། འདིས་ཀྱང་བླུན་པོར་ཤེས་པར་བྱེད།།